Бойко Бетов, Светлана Фидосиева
Виждали ли сте

chitanka.info

Виждали ли сте шамандура през зимата, след обилен сняг, насред спокойна вода? Прилича на снежен човек, които направлява корабите Снежен регулировчик на воден кръстопът, където понякога с дни минават само чайките или ледени късове. Те го докосват, а той им отговаря със метален пресипнал глас…

Виждали ли сте железопътна линия през зимата, когато по нея с дни не е минавал влак — две симетрични линии, облечени в снежни пуловери? Знаем, че са симетрични, а когато ги погледнем в далечното си снежно се пресичат една в друга. Как ще мине влак по тях. Как ще тракат колелетата по една пресечна точка в далечината. Колкото повече гледаме толкова повече се пресича сняг със сняг в далечината в една точка на две симетрични линии.

Виждали ли сте стари тополи, полегнали с клоните си над реката? Те не искат да се освободят от листата си и когато падне първия сняг тези клони стават толкова тежки, че се чупят и с плясък падат в реката. Любовта и листата не могат да се задържат. Самата идея да бъдат продължени ги пречупва. Те просто стават. Стават сега.

Виждали ли сте кестен през зимата? Клоните му са прави и забиват върха си чак до синьото на небето, сякаш всеки момент ще го одраскат. Треперят от студ и проскърцват. Не се чупят, когато снега им натежи. Просто разтварят пръсти и го пускат да се пързулне по телата им. Не си позволяват да прекъснат живота си. В пъпките им спят бодливи деца и чакат пролетното си завръщане. За да станат тогава.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.